Forslag til Rådets forordning (EF) om indgåelse af protokol I til fiskeriaftalen mellem Det Europæiske Fællesskab og Republikken Letland om betingelserne for blandede selskaber som omhandlet i fiskeriaftalen (97/C 248/07) (EØS-relevant tekst) KOM(97) 323 endelig udg. - 97/0177(CNS)

(Forelagt af Kommissionen den 24. juni 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, og især dens artikel 43 sammenholdt med første punktum af artikel 228, stk. 2, og første underafsnit af artikel 228, stk. 3,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Fællesskabet og Republikken Letland har forhandlet og paraferet en protokol om betingelserne for blandede selskaber, som omhandlet i fiskeriaftalen mellem Det Europæiske Fællesskab og Republikken Letland, der blev undertegnet i Bruxelles den 19. december 1996 (1);

det er i Fællesskabets interesse at godkende denne protokol -

UDSTEDT FØLGENDE FORORDNING:

Artikel 1

Protokol I til fiskeriaftalen mellem Det Europæiske Fællesskab og Republikken Letland om betingelserne for blandede selskaber, som omhandlet i fiskeriaftalen, godkendes herved på Fællesskabets vegne.

Teksten til protokollen er knyttet til denne forordning.

Artikel 2

Formanden for Rådet bemyndiges til at udpege de personer, der er beføjet til at undertegne aftalen og protokollen med bindende virkning for Fællesskabet.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 332 af 20. 12. 1996, s. 2.

PROTOKOL I om betingelserne for blandede selskaber som nævnt i fiskeriaftalen mellem Det Europæiske Fællesskab og Republikken Letland

Artikel 1

I denne protokol forstås ved blandet selskab: Et selskab, der er undergivet lettisk lov og omfatter en eller flere EF-redere og en eller flere partnere i Letland, og som formål har fiskeri efter og om muligt udnyttelse af lettiske fiskekvoter med fartøjer, der sejler under lettisk flag, idet sigtet i første række er at forsyne Fællesskabets marked

Artikel 2

1. Parterne skaber gunstige betingelser for stiftelse af blandede selskaber i fiskerisektoren mellem lettiske redere og EF-redere, hvis sigte er fælles udnyttelse af lettiske fiskerressourcer på betingelserne i denne protokol.

2. Letland sikrer sådanne blandede selskaber, som skal udøve deres aktiviteter i lettiske farvande, en ikke-diskriminerende og rimelig behandling og giver dem adgang til de lettiske fiskerressourcer på samme grundlag som lettiske fiskerfartøjer.

3. For at fremme oprettelsen af blandede selskaber i Letland letter Fællesskabet, som led i sin politik for omstrukturering af fiskerflåden, omflagning af EF-fartøjer til Letland.

Disse omflagede fartøjer, som er blevet integreret i den lettiske fiskerflåde med økonomisk støtte efter bilag II, må ikke genintegreres i EF-fiskerflåden.

4. Integreringen af omflagede fartøjer med oprindelse i Fællesskabet må ikke føre til en forøgelse af den lettiske fiskerflådes samlede kapacitet. Derfor overfører Letland, som led i sin politik for teknologisk fornyelse inden for fiskeri, de eksisterende fiskerilicenser, der er trukket tilbage fra de udskiftede fartøjer, til de nyintegrerede fartøjer.

Artikel 3

Parterne udvælger projekterne vedrørende de i artikel 2 omhandlede blandede selskaber. Til dette formål nedsættes der en blandet komité, som har til opgave:

- at vurdere de af parterne foreslåede projekter vedrørende oprettelse af blandede selskaber, der er nævnt i protokollens artikel 2, i overensstemmelse med kriterierne i bilag I

- at kontrollere forvaltningen af projekterne og føre tilsyn med anvendelsen af den i protokollens artikel 5 nævnte økonomiske støtte til projekterne.

Den Blandede Komité træder sammen en gang om året skiftevis i Riga og Bruxelles, samt afholder ekstraordinære møder på anmodning af en af parterne; hver part træffer beslutning om, hvordan dens delegation skal sammensættes.

Artikel 4

1. For at fremme oprettelsen af de i artikel 2 nævnte blandede selskaber ydes der i overensstemmelse med bilag II økonomisk støtte til de projekter, parterne udvælger.

2. Den økonomiske støtte, der er nævnt i stk. 1, udbetales til EF-rederne til dækning af en del af deres bidrag til oprettelsen af et blandet selskab i Letland, efter at det pågældende fartøj er slettet i EF-fortegnelsen.

3. Fællesskabet yder nyoprettede blandede selskaber i Letland en økonomisk støtte på 15 % af det beløb, der udbetales til EF-rederen. Den økonomiske støtte i form af driftskapital betales af Fællesskabet til Det Lettiske Nationale Fiskeridirektorat under Landbrugsministeriet, som den lettiske regering har bemyndiget til at fastlægge bestemmelserne for støttens anvendelse og administration. Det Lettiske Nationale Fiskeridirektorat underretter Den Blandede Komité om, hvordan midlerne anvendes.

Artikel 5

Med henblik på økonomisk støtte til oprettelsen af blandede selskaber, som nævnt i artikel 5 i aftalen og artikel 4 i denne protokol, bidrager Europa-Kommissionen med 2 500 000 ECU i denne protokols gyldighedsperiode.

Artikel 6

1. Besætningen og skibsføreren på omflagede fartøjer, som udøver deres aktiviteter under blandede selskaber, skal være statsborgere i eller have fast bopæl i Letland.

2. De pågældende besætningsmedlemmers arbejdskontrakter indgås i Letland mellem repræsentanter for rederne og de pågældende besætningsmedlemmer og skal bl.a. omfatte den socialsikringsordning og de livs- og ulykkesforsikringer, som lettisk lovgivning foreskriver.

Artikel 7

1. Denne protokol træder i kraft på den dato, hvor parterne giver hinanden meddelelse om, at de nødvendige procedurer for dens ikrafttræden er afsluttet.

2. Denne protokol gælder i tre år. Inden udløbet af dens gyldighedsperiode indleder parterne forhandlinger med henblik på at aftale eventuelle ændringer, der skal foretages i protokollen og/eller bilagene for den efterfølgende periode.

Artikel 8

Denne protokol er udfærdiget i to eksemplarer på spansk, dansk, tysk, græsk, engelsk, fransk, italiensk, nederlandsk, portugisisk, finsk, svensk og lettisk, idet hver af disse tekster har samme gyldighed.

BILAG I

Metoder og kriterier for udvælgelse af projekter

1. Parterne udveksler oplysninger om projekter vedrørende oprettelse af blandede selskaber, jf. artikel 2 i denne protokol, til hvilke der kan ydes økonomisk støtte fra Fællesskabet.

2. Projekterne forelægges for Kommissionen via myndighederne i den eller de berørte medlemsstater.

3. Fællesskabet forelægger Den Blandede Komité listen over projekter, til hvilke der kan ydes økonomisk støtte som fastsat i artikel 5 i denne protokol. Den Blandede Komité vurderer projekterne på grundlag af følgende kriterier:

a) passende teknologisk udstyr til de foreslåede fiskeriaktiviteter

b) målarter og fangstområder

c) fartøjets alder

d) EF-rederens og den lettiske partners tidligere erfaring på fiskeriområdet.

4. Den Blandede Komité anbefaler parterne de projekter, der er udvalgt på grundlag af kriterierne i punkt 3.

5. Når parterne har godkendt projekterne, sender Fællesskabet den lettiske part en liste over udvalgte projekter med henblik på gennemførelse.

BILAG II

Tabel over støtte til blandede selskaber

>TABELPOSITION>

De præmier for oprettelse af blandede selskaber, der udbetales støttemodtagerne, må ikke overstige følgende beløb:

- 15 år gamle fartøjer: jf. ovenstående tabel

- fartøjer under 15 år: tallene i ovenstående tabel forhøjet med 1,5 % pr. år, fartøjet er under 15 år; imidlertid foretages der et fradrag pro rata temporis for bygnings- og/eller moderniseringsstøtte, som er ydet til fartøjet i de ti år, der går forud for oprettelsen af det blandede selskab, og der ydes ingen økonomisk støtte for fartøjer på fem år og derunder

- fartøjer over 15 år: tallene i ovenstående tabel nedsat med 1,5 % pr. år, fartøjet er over 15 år.

EF-medlemsstaterne bidrager med 25 % af ovennævnte beløb til projekter, hvori indgår fartøjer, der omflages fra den pågældende medlemsstat til Republikken Letland.